SKRIFTLIG FORESPØRGSEL E-0300/01

af Bart Staes (Verts/ALE) til Kommissionen

(13. februar 2001)

Om: Overholdelse af bestemmelserne i levesteds- og fugledirektiverne ved tilrettelæggelsen af De Olympiske Lege i Grækenland

Som led i De Olympiske Lege i 2004 har Grækenland planer om forskellige infrastrukturprojekter i Skhinia. Dette vådområde i bugten ved Marathon er omfattet af levesteds- og fugledirektiverne. Skhinia er en enestående biotop med 176 fuglearter, sjældne fiskearter og en interessant flora såsom pinjer.

I et præsidentdekret anerkendes Skhinia som naturpark, men dekretet lader også en mulighed stå åben for opførelse af hoteller, anlæggelse af parkeringspladser, bygning af taverner og anden infrastruktur. Også brugen af pesticider er tilladt. Den græske minister for miljø og beskæftigelse Kostas Laliotis vil f.eks. lade opføre et hotel og udgrave til to kunstige damme med betonbund og en bredde på 2 kilometer og en længde på 2,5 km.

I efteråret 2000 indgav WWF protest til Kommissionen over de græske infrastrukturplaner. For at hindre uoprettelig skade i Skhinia, må der gribes ind hurtigt.

1. Har Kommissionen gjort de græske myndigheder opmærksom på, at de planlagte infrastrukturprojekter vil være til skade for det enestående vådområde Skhinia, og at de er i strid med Fællesskabets levesteds- og fugledirektiver? Har de græske myndigheder i bekræftende fald givet tilsagn om at indstille de planlagte infrastrukturprojekter i Skhinia? Vil Kommissionen i benægtende fald henlede de græske myndigheders opmærksomhed på, at de planlagte infrastrukturprojekter er i strid med Fællesskabets levesteds- og fugledirektiver, og at de bør opgives?

2. Har Kommissionen blokeret for tildelingen af regionalfondsmidler til De Olympiske Lege i 2004, eftersom de planlagte infrastrukturprojekter i Skhinia er i strid med Fællesskabets levesteds- og fugledirektiver? Vil Kommissionen i benægtende fald blokere for tildelingen af regionalfondsmidler til De Olympiske Lege i 2004, eftersom de planlagte infrastrukturprojekter i Skhinia er i strid med Fællesskabets levesteds- og fugledirektiver?

Samlet svar afgivet på Kommissionens vegne af Margot Wallström på skriftlige forespørgsler E-0300/01 og E-0332/01

(19. april 2001)

Som det ærede medlem ganske rigtigt anfører, har Kommissionen allerede modtaget en formel klage i forbindelse med det foreslåede kaproningsanlæg i Skhinia. Som led i Kommissionens undersøgelse af denne sag har den fremsendt en skrivelse til de græske myndigheder og anmodet disse om at være opmærksom på lokalitetens værdi med hensyn til naturbevarelse og endvidere udbedt sig nærmere informationer vedrørende lokalitetens eventuelle udpegning som del af Natura 2000-nettet i medfør af habitatdirektivet, dvs. Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1). Tjenestemænd fra Kommission drøftede sagen med de græske myndigheder på et møde i Athen, den 13. og 14. december 2000.

Kommissionen er for øjeblikket i gang med at gennemgå sagens akter under hensyn til lokalitetens bevaringsmæssige værdi samt til de oplysninger, de græske myndigheder er fremkommet med i deres svar. Der forventes snarest en klar stillingtagen hertil.

For så vidt angår spørgsmålet om finansiering, skal Kommissionen oplyse det ærede medlem om, at de græske myndigheder til dato ikke har anmodet om nogen form for fællesskabsfinansiering af det ovennævnte projekt.

(1) EFT L 206 af 22.7.1992.